Iċ-ċelebrazzjonijiet tal-Karnival ta' Malta li ntemmu nhar it-Tlieta li għaddew b'défilé spettakolari fi Triq Sant'Anna l-Furjana, kienu bla dubju suċċess enormi fl-organizzazzjoni u l-parteċipanti kollha. Edizzjoni ta' Karnival li reġa' ra żieda f'dik li hija satira politika fil-karrijiet trijonfali. Il-jiem kollha li fihom kien organizzat il-Karnival, fil-Belt Valletta, ra numru ta' nies li marru bi ħġarhom biex isegwu dawn l-attivitajiet. It-temp għen mhux ftit biex sar dan kollu għax konna ilna bosta snin ma ngawdu l-Karnival mingħajr maltemp. Ma naqsux ukoll numru ta' attivitajiet organizzati f'diversi rħula, fosthom il-Karnival spontanju ta' Ħal Għaxaq li kull sena qed iżid fil-popolarità tiegħu. Ma nistgħux ma nsemmux ir-ritorn, wara ħafna snin, tal-Karnival fil-Ħamrun. Dan reġa' ġie organizzat il-Ħadd filgħodu bis-sehem ta' numru ta' kumpaniji taż-żfin, karrijiet, maskeruni u baned. Kien suċċess kbir, b'mod speċjali għan-numru kbir ta' nies li attendew. F'kummenti li tana d-Direttur tal-Karnival, is-Sur Jason Busuttil, qalilna: "Bla dubju ta' xejn kien Karnival li żgur se jibqa' jissemma, speċjalment bil-livell għoli ta' karrijiet, żfin u kostumi. In-nies litteralment invadew il-Belt fil-ġranet kollha tal-Karnival, kif ukoll fl-attività ġdida fil-Ħamrun, festa ta' baned li żgur li s-sena d-dieħla hemm fejn wieħed ikabbar fuq din l-attività." Wara dawn iċ-ċelebrazzjonijiet, id-dilettanti tal-Karnival kienu qed jistennew bi ħġarhom il-ġurnata tal-Erbgħa fejn fiha ġew imħabbra r-riżultati tal-kompetizzjonijiet rispettivi f'dawk li huma karrijiet trijonfali, żfin u kostumi. Ir-riżultati finali tal-konkorsi, skont il-Kumitat Organizzattiv huma kif ġej: • Kumpanija – Sezzjoni A – 'Bl-istilla tiegħi kburi u quddiem poġġejtuni' –Stephania Gellel u Putullu f'isem il-Mystic Dancers • Kumpanija – Sezzjoni B – 'Masquerade' – Joseph Abela & Friends, Għaqda Marija Annunzjata, Ħal Tarxien • Kumpanija – Tfal Sezzjoni C – 'Ding Dong Cinderella' – Look Star Dancers • Karru Trijonfali – Sezzjoni A – 'All'Italiana' – Charlie Briffa u Tal-Banda Carnival Troupe • Karru Trijonfali – Sezzjoni B – 'Briju, daqq u żfin u x'ser tagħmlilna Katarin' – Antoine Grech u Donald Balzan ma' Bronk Productions • Karru Trijonfali Sezzjoni C – 'Kung Fu Panda' – Tonio u Isaac Scerri flimkien ma' Griffiths Carnival Group. People's Choice Award Il-poplu seta' jivvota permezz tat-televoting/SMS għal dik iż-żifna, kostum jew karru, li fl-opinjoni tiegħu huwa l-isbaħ, l-aħjar u li spikka waqt il-Karnival 2016. Dik ta' karrijiet trijonfali ġiet mirbuħa minn 'Ħatfuni u nkaljajna, biex taħt il-baħar iċċelebrajna' – Alvin Livori u Kerstin Fenech ma' Dreamteam Carnival Company. Taż-żfin ġiet mirbuħa minn 'Masquerade' – Joseph Abela & Friends, Għaqda Marija Annunzjata, Ħal Tarxien. Ir-rebbieħ ġenerali huwa 'Masquerade' – Joseph Abela & Friends, Għaqda Marija Annunzjata, Ħal Tarxien.